- Maatosa
- <
- 27
- >

27
Yuday kaqeti hayqidees
1 Malado wontara qessista halaqatine dere cimati wurikka Yesusa wodhana ogge zoretida. 2 Yesusa qachi efidi gazhe Philaxossas athi immida. 3-4 Iza athi immida Yudaykka Yesusa bolla pirdetidaysa beydi atha immonta agarkina gidi ba ekida hezu tammu birra qessista halaqatisine dere cimatas zari immidi xillo asa atha immida gish ta moradis gidees. Istika histin nus ay meto ne era ekka gida. 5 Hessa gish Yuday birra ehaaththaidi maqidasse gidon yegidi kezi bidi kaqeti hayqidees. 6 Qessista halaqati birra denthidi “sutha waga gidida gish maqidasse mishan gujanas bessena” gida. 7 Be garasan zoretidi imath gidida asatas dufo gidana mala issi mana (urqa miish medhizadeza) gade shamida. 8 Hesa gish he gadey hach gakanas sutha gade getetess. 9-10 Izas waga gidana mala Isra7ele nayti heregida hezu tammu birra qori ekida. Xoossi tana azazida mala urqa othancha gades immida getetidi nabe Ermasa dunan yotetidaysi poletidees.
Yesusay Philaxossa sinthan
11 He wode Yesusay dere harizaysa sinth shiqidees. Dere harizaysikka “Neni Ayhuda kawo?” gidi oychidees. Yesusaykka ne gida mala gido gidees. 12 Qessista halaqatine dere cimati iza kasasishin Yesusay istas ayne zaribeyna. 13 He wode Philaxosay Yesusa apun yon nena motizakone siyikki gidees. 14 Dere harizaysi kehi malalistana gakanas Yesusay issi qalaka zaribeyna. 15 Dere harizaysas ba7ale galas derey qasho asappe ebeloy nus birsheto gi oychikko issi ura birshiza wogay dees. 16 He wode gene othon erettida Yesusa getetiza Barbane getetiza issi qasho assi dees. 17 Derey shiqida mala Pilaxosay Barbaneppene Kirstosa getetiza Yesusappe ta intess oona birshana mala koyeti? gidees. 18 Philaxosay issti coo qanates athi immidaysa erishe oychidees. 19 Izi pirda zuppane bolla uti dishin iza machiya iza gedeon hach tani agumora darometotistadis, hessa xillo addeza bolla ne oothonta mala giza kitta Philaxosas yedadus. 20 Gido atin qessista halaqatinne cimati istas Barbaney birshistana malane qass Yesusa wodhana mala wossanas dereza qalay gagana mala othida. 21 Dere harizasi namm7atappe oona birshana mala koyeti? gi oychin issti Barbane birsha gida. 22 Philaxosaykka histakko Kirstosa getetiza Yesusa wosto gidees. Wurkka kaqeto gida. 23 Philaxosaykka aysi? ay iita othide? gidi sista oychidees. Issitkka qasse kehi wasidi qacheto gida. 24 Philaxossay hanizaysi wurikka asay ba garasan mulaketethafe atin hara ay go7ay bayndasa yushi xelidi “Haysa adeza sutha gommppe ta gesha, hayssafe guye inte shene gidi hathi ehisidi dereza sinthan ba kushe mecetidees. 25 Derey wuri iza suthi nu bollane nu nayta bolla gakko gidi zaridees. 26 He wodde Barbane isstas birshidi Yesusa garafisdappe guye kaqana mala athi immidees.
Wotadarati Yesusa bolla qilicida
27 Hessappe wotadarti Yesusa gede dere harizaysa gibe eeki bidi wuri shiqidi Yesusa gido athida. 28 Iza mayo qaridi hara ewidi zo7o mayo mayzida. 29 Aguntha akilile xaxidi gigisida, iza hu7e bolla gufanthida shambeqo gufe oshacha kushen oythidinne iza sinthan gulbatidi “Ayhuda kawo intees too” gidi iza qidhida. 30 Iza bolla cutida, shomboqo gufeza iza kusheppe ekkidi Yesusa hu7en zari zaridi shocida. 31 Iza bolla qidhi ka7idaysappe guye qassekka zo7o may7oza qari ekkidine kasse iza mayoza zari mayzidi kaqanaso ekki bida.
Yesusay kaqetidees
32 Issti ekki bishin Qarna gizasoppe yida Simona getetizade demidi masqalezakka iza wolqara tosida. 33-34 Birshechaykka hu7e guge getetiza Golgotta getetizso gakishin ciyera walaketida woyne caje uya gidi immida, gido attin izi ganxi ekkidi uyana koybeyna. 35 Iza kaqidappe guyen iza mayoza bolla sama yegidi gishetida. 36 Hen utidi iza nagida. 37 Haysi Ayhuda kawo Yesusa giza moto qaala iza hu7eppe bollara wothida. 38 Nam7u wombadistappe issay Yesusappe oshacha bagara issay hadirsa bagra issi kaqetida. 39-40 Oggera adhi biza asay cayshene hu7e qathishe “maqidasse lalada hezu galasan othizayso, anne nena asha, ne Xoossa na gidikko anne masqale bollappe wodha” gida. 41 Qessista halaqati dere cimatara gididi iza bolla qidhishe hiz gida 42 Hara asa ashidees shin bena ashanas danda7ibeyna izi Isra7ele kawo gidikko ane ha7i masqale bollafe wodho, nukka iza ammanana. 43 Xoossan ammanetidees, bena Xoossa na gidamala Xoosi iza dosiza gidikko anne ha7i iza asho. 44 Izra issippe kaqetida wonbadetikka hessathokka casha qaala iza bolla qoqofida.
Yesusa hayqo
45 Galasappe usuppun sateppe bidi uduppun sate gakanas kumetha bittay dhumidees. 46 Udufun sate gidishin Yesusay qaala dhoqu histidi “Elohe elohe lama sebeqitani gidi wasidees. Hessa gussas birshechay “ta Xoosso ta Xoosso tana aysi agadi” gussa. 47 Hen gadan eqida asatappe issi issi asati iza wasoza siyidi Elasa xeygeskko gida. 48 Isstappe issadey woxi bidi utha shedho woykko zanza milatizazi ekkidi calida woyne caje yegi caphisidine shomboqo getetiza miththa xeran qaphidi uyana mala Yesusa dunakko shishidees. 49 Hankko asay qasse agagitte ane Elasay yidi iza ashin beyana gida. 50 Yesusay qassekka dhoqa qalan wasidi shomppo kezidees. 51 He wode maqidasse magalashy bolla hu7era duge simmi daketidi nam7u kezidees bitaykka qaxidees zalatikka za7ida. 52 Dufotikka doyetida, kasse hayqida Xoossa asappe daro bagay dendidees. 53 Dufoppe kezidi Yesusa denthappe guye gede gesha katama gelidi darota ayfen betida. 54 Xetu wotadarata halaqayne izara issippe Yesusa nagizayti bitta qathanne hanidaysa wursi beydi daro babida. Qasse haysi tummappe Xoossa nakoshin gida. 55 Galilappe yidi Yesusa koshizazan othi madanas kaliza daro macashati hanizaysa wursikka hahora xelishe hen detees. 56 Issta gidon magideleppe yida Maramirane, Yaqobene Yossa ayo Maramira, qassekka Zabidossa nayta ayeyira issippe detees.
Yesusay mogetidees
57 Gaddey ommarsishin Yosefo getetiza issi dure adde daysi Armatiyasa getetizasoppe yidees. Izikka ba bagara Yesusa kalizade. 58 Izi Philaxossa sinthi shiqidi Philaxossay Yesusa anha izas immana mala wosin Philaxosaykka izas immana mala azazidees. 59 Yosefoy anh7a ekkidi gesha mogo afalan xaxidees. 60 Shuchu wocidi bees gigisida dufon ehaaththai wothidi gita shuchu gendersidi dufoza gordidees. 61 Hessa wode Magidale Maramiranne hara Maramira dufoza ginan utida. 62 Sambatas gigetiza wontetha galas qessista halaqatine Pharsaweti Philaxossa sinth shiqidi hiz gida. 63 Godo he wordoy kasse paxa dishe hezu galasappe guye ta dendana gida qalay nu wozinan turchu gidees. 64 Hessa gish iza kalizayti iza anha kaysoti ekkidi deres izi hayqoppe dendidees gidi weresonta mala hezantho galas gakanas dufoy nagistana mala azaza, akkay gikko kaseysappe guye balay adheth gidana gida. 65 Philaxosaykka istas nagizayti detees bididnne intess erettida mala nagisitte gidees. 66 Isstikka bidi dufoza dunna mataman gordidi nagana zabe essida.

- Maatosa
- <
- 27
- >

© 2017 TWFTW